Boer met hamer, vuurwapen by Villiers aangerand | Netwerk24
Deur André Damons 26 April 2019 06:45
Louis Roux (in sy 60's), wat vir 'n boer werk, maar self met beeste en skape boer, is omstreeks 19:00 deur 'n onbekende aantal aanvallers aangeval terwyl hy besig was om die skure te sluit.
Die aanvallers het na bewering sy knie met 'n hamer geslaan en hom met 'n vuurwapen se kolf oor die kop geslaan totdat hy sy bewussyn verloor het.
Os du Plessis, sy buurman, sê die aanvallers het hom ook met 'n mes gesteek en hom vasgebind voor hulle vuurwapens geroof het.
"Die oom het baie seer gekry, maar hy is in die hospitaal en gaan leef. Dit is erg. My pa (Jannie) is self ses jaar gelede op 'n plaas vermoor.
"Ons is almal gelowige mense en moet vasklou aan ons geloof. Geloof hou ons aan die gang. Dit is 'n misdaad wat almal raak," sê hy.
Jannie du Plessis van Villiers wat in 2013 vermoor is. Foto: Facebook
Jan Oost, 'n VF Plus-raadslid en boer, was op die toneel en sê die aanvallers het ook Roux se TV en selfoon gebuit.
"Die oom is oorrompel terwyl hy besig was om die skure te sluit. Hy is daarna aangerand totdat hy sy bewussyn verloor het en is met dasse vasgebind. Ons veroordeel die aanval ten sterkste," sê hy.
Jan van Niekerk, voorsitter van Verkykerskop se boerevereniging en die provinsiale leier van die VF Plus, sê die aanval kon net so sleg geëindig het soos verlede naweek se aanvalle toe Janus Powell, 'n jong boer van Hoopstad, Farhad Moosa, 'n sakeman van Albert Falls wat 'n onderneming van sy plaas af bedryf het, en 'n plaaswerker van Potchefstroom vermoor is.
"Die aanval is net weer 'n bewys dat die ANC nie genoeg moeite doen om plaasaanvalle te stop nie. Plaasaanvalle moet 'n prioriteitsmisdaad wees, dit sal mense afskrik om die misdade te pleeg," sê hy.
Konst. Josephine Rani, polisiewoordvoerder, het die voorval bevestig.
* Oor die Paasnaweek was daar 13 plaasaanvalle, waartydens drie mense vermoor is, en 'n vrou verkrag is. Baie mense is ook erg aangerand.